《命张若澄图镇海寺雪景因而有作》
清代·弘历

寺景宜遥看，到寺无多奇。却见遥看处，纷然画景披。

予因是絜矩，万事皆如兹。动而世为道，言行法则垂。

此言往者然，至若生同时。远则有望耳，不厌更近之。

偶此道中庸，释典何即离。阇黎粥饭罐，奚足语以斯。

可惜占福地，尽属黄与缁。忆我前度来，回銮驻道陲。

彼时亦逢雪，瑞叶纷葳蕤。翠柏红墙间，寒剽送响迟。

谓是宜图取，若霭属车随。粉本为指授，帧端题以诗。

逮今成旧迹，宝笈藏石渠。六霙仍践盟，旋融春光熙。

数间精舍中，月户亲凭窥。千林复万巘，色相难为辞。

传语示其弟，坚頫踪可师。